โครงการเราชนะ จังหวัดกาฬสินธุ์ ได้รับความร่วมมือจากทุกภาคส่วน ช่วยเหลือประชาชน
นายอาคม เติมพิทยาไพสิฐ รัฐมนตรีว่าการกระทรวงการคลัง และประธานกรรมการ ธ.ก.ส. พร้อมด้วยนายจำเริญ โพธิยอด รองปลัดกระทรวงการคลัง  กรรมการ ธ.ก.ส. และคณะ ลงพื้นที่ตรวจติดตามการดำเนินงานตามนโยบาย  โครงการ  “เราชนะ” ของคณะผู้บริหารการคลังประจำจังหวัด (คบจ.) กาฬสินธุ์ ในการลงทะเบียนเราชนะ สำหรับผู้ที่ไม่มีสมาร์ทโฟนและผู้ต้องการความช่วยเหลือพิเศษ โดยมีนายทรงพล ใจกริ่ม ผู้ว่าราชการจังหวัดกาฬสินธุ์ ร่วมให้การต้อนรับและติดตามผลการดำเนินงานรัฐมนตรีว่าการกระทรวงการคลัง กล่าวว่า ในภาพรวมรู้สึกพอใจในการดำเนินงาน  โดยเฉพาะที่จังหวัดกาฬสินธุ์ได้รับความร่วมมือจากทุกภาคส่วน โดยมีผู้ว่าราชการจังหวัดกาฬสินธุ์ให้ความอนุเคราะห์เจ้าหน้าที่ระดับอำเภอเข้าไปให้ความช่วยเหลือประชาชน ในการลงทะเบียนกลุ่มผู้ไม่มีสมาร์ทโฟนและผู้ที่ต้องได้รับความช่วยเหลือเป็นกรณีพิเศษ ซึ่งตลอดทั้งโครงการจังหวัดกาฬสินธุ์มีผู้ลงทะเบียนประมาณ  560,000 คน และมียอดการใช้จ่ายซื้อสินค้าในโครงการประมาณ 1,800 ล้านบาทนอกจากนี้ ยังได้ลงพื้นที่เยี่ยมลูกค้า ธ ก.ส.ในฐานะประธานกรรมการ ธ.ก.ส. โดยเดินทางไปที่หยกฟาร์ม บ้านมอดินแดง หมู่ 8 ตำบลโพนทอง อำเภอเมืองกาฬสินธุ์  จังหวัดกาฬสินธุ์ ซึ่งเป็นกลุ่มวิสาหกิจชุมชนผลิตหญ้าอาหารสัตว์ มีนางสาวอรณี สำราญรื่น เป็นประธานกลุ่ม ซึ่งมีการปลูกท่อนพันธุ์หญ้าหวานอิสราเอล  ปากช่อง 1 เนเปียร์แคระ ส่งจำหน่ายทั่วประเทศ พร้อมจำหน่ายหญ้าหมักให้กลุ่มผู้เลี้ยงโคโพนยางคำและเกษตรกรทั่วไป นอกจากนี้ ยังมีการเลี้ยงวัวขุนและจำหน่ายมูลโค เป็นรายได้ด้วย